ΚΑΝΟΝΙΣΜΟΣ αριθ. 724/67/ΕΟΚ ΤΟΥ ΣΥΜΒΟΥΛΙΟΥ της 17ης Οκτωβρίου 1967 περί καθορισμού των όρων παρεμβάσεως για τους ελαιούχους σπόρους κατά τους δύο τελευταίους μήνες της περιόδου εμπορίας και περί των αρχών διαθέσεως των σπόρων που αγοράζονται από τους οργανισμούς παρεμβάσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), και ιδίως το άρθρο 26 παράγραφος 2,

την πρόταση της Επιτροπής,

Εκτιμώντας:

ότι μετά από τις μηνιαίες αυξήσεις που προβλέπονται στο άρθρο 25 του κανονισμού αριθ. 136/66/ΕΟΚ, οι τιμές παρεμβάσεως για τους ελαιούχους σπόρους ευρίσκονται στο τέλος κάθε περιόδου εμπορίας σε επίπεδο ανώτερο από εκείνο της αρχής της επομένης περιόδου εμπορίας- ότι, σε ορισμένες ζώνες της Κοινότητος, η συγκομιδή είναι δυνατό να αρχίζει πρίν από την ημερομηνία ενάρξεως της περιόδου- ότι πρέπει να αποφευχθεί η ανάληψη, από τον οργανισμό παρεμβάσεως, κραμβοσπόρων, γογγυλοσπόρων και ηλιανθοσπόρων της νέας συγκομιδής στις τιμές που ισχύουν κατά το τέλος της παλαιάς περιόδου εμπορίας- ότι για να επιτευχθεί ο σκοπός αυτός, ενδείκνυται να προβλεφθεί ότι, στο τέλος κάθε περιόδου εμπορίας, οι οργανισμοί παρεμβάσεως αγοράζουν τους σπόρους στην τιμή που ίσχυε στην αρχή της περιόδου αυτής- ότι, λαμβανομένης υπόψη της ημερομηνίας ενάρξεως της συγκομιδής των κραμβοσπόρων και γογγυλοσπόρων σε ορισμένες ζώνες της Κοινότητος, πρέπει να διατηρηθούν γι'αυτούς τους σπόρους κατά τη διάρκεια του προτελευταίου μήνα της περιόδου εμπορίας οι όροι παρεμβάσεως που ισχύουν κατά τη διάρκεια του προηγούμενου μήνα-

ότι η πώληση των ελαιούχων σπόρων που ευρίσκονται στην κατοχή των οργανισμών παρεμβάσεως πρέπει να πραγματοποιείται χωρίς διάκριση μεταξύ των αγοραστών της Κοινότητος και σε επίπεδα τιμών που δεν δύνανται να εμποδίσουν την κανονική εξέλιξη των τιμών στην αγορά της Κοινότητος και των τρίτων χωρών- ότι το σύστημα διεξαγωγής δημοπρασίας επιτρέπει την επίτευξη των στόχων που αναφέρονται ανωτέρω,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η μέχρι την 30η Ιουνίου κάθε έτους, οι οργανισμοί παρεμβάσεως αγοράζουν κραμβόσπορους και γογγυλόσπορους στην τιμή παρεμβάσεως που ισχύει κατά την έναρξη της τρέχουσας περιόδου εμπορίας.

2. Από την 1η Αυγούστου μέχρι την 30η Σεπτεμβρίου κάθε έτους, οι οργανισμοί παρεμβάσεως αγοράζουν ηλιανθόσπορους στην τιμή παρεμβάσεως που ισχύει κατά την έναρξη της τρέχουσας περιόδου εμπορίας.

Άρθρο 2

1. Η πώληση των ελαιούχων σπόρων που ευρίσκονται στην κατοχή του οργανισμού παρεμβάσεως πραγματοποιείται δια δημοπρασίας:

α) εν όψει της επαναδιαθέσεώς τους στην αγορά της Κοινότητος, βάσει τιμών που επιτρέπουν την αποφυγή επιδεινώσεως της αγοράς και υπό όρους που λαμβάνουν υπόψη την κατάσταση του ανεφοδιασμού στην Κοινότητα-

β) εν όψει της εξαγωγής, βάσει τιμών που πρέπει να καθορισθούν για κάθε περίπτωση ανάλογα με την εξέλιξη και τις ανάγκες της αγοράς.

2. Οι όροι της δημοπρασίας, στον τόπο που ευρίσκονται οι σπόροι, πρέπει να εξασφαλίζουν ισότητα προσβάσεως και μεταχειρίσεως σε κάθε ενδιαφερόμενο, όποιος και αν είναι ο τόπος της εγκαταστάσεώς του στην Κοινότητα.

3. Αν οι προσφορές δεν φαίνονται να ανταποκρίνονται στις πραγματικές δυνατότητες πωλήσεων στην αγορά, η δημοπρασία ακυρώνεται.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 17 Οκτωβρίου 1967.

Για το Συμβούλιο

Ο Πρόεδρος

H. HOECHERL

(1) ΕΕ αριθ. 172 της 30.9.1966, σ. 3025/66.